hotchpotch/miracl-hf-unified huggingface dataset:
Oscar-gaala 1995
Oscar-gaala 1995 oli 67. kertaa järjestetty palkintogaala, jossa Yhdysvaltain elokuva-akatemia jakoi Oscar-palkinnot vuoden 1994 parhaille elokuville. Gaala järjestettiin Shrine Auditoriumissa Los Angelesissa 27. maaliskuuta 1995.
"Forrest Gump" voitti kuusi palkintoa mukaan lukien parhaan elokuvan palkinnon.
Voittajat on listattu ensimmäisenä ja merkitty kaksoisristillä ().
Bubbling Under Hot 100 Singles
Bubbling Under Hot 100 Singles (aikaisemmin Bubbling Under the Hot 100) on yhdysvaltalaisen "Billboard"-lehden viikottain julkaisema musiikkilista. Listalla ovat ne menestyneimmät kappaleet, jotka eivät ole aikaisemmin nousseet Billboard Hot 100 -listalle. Listasijoitukset perustuvat radiosoittoon ja myyntiin. Listan alkuvuosina sillä oli 15 sijaa ja 1960-luvulla enimmillään 36 sijaa, erityisesti vuosina joina Hot 100 -päälistalla kävi yli tuhat kappaletta. Vuosina 1974–1985 listalla oli kymmenen sijaa, ja vuodesta 1992 lähtien niitä on ollut 25.
Lista julkaistiin ensimmäisen kerran 1. kesäkuuta 1959. Listasijojen kuvailtiin edustavan kappaleen potentiaalia nousta Hot 100 -listalle. Aikavälillä 31. elokuuta 1985 – 28. marraskuuta 1992 sitä ei kerätty lainkaan.
Vuoteen 2010 mennessä kaksi kappaletta on ollut listalla vähintään vuoden nousematta lainkaan Hot 100 -päälistalle: Pearl Jamin ”Alive” (61 viikkoa) ja ”Even Flow” (52 viikkoa).
Allyylieskaliini
Allyylieskaliini on vähemmän tunnettu psykedeelinen aine. Se on läheisesti sukua meskaliinimolekyylille. Sen syntetisoi ensimmäisena Otakar Leminger vuonna 1972. Aine aiheuttaa empatogeenisen ja enteogeenisen vaikutuksen, ja käyttäjä voi tuntea ikään kuin "liukuvaa energiaa" ruumiissaan.
Aineen farmakologisista ominaisuuksista, metabolismista ja myrkyllisistä vaikutuksista tiedetään vain hyvin vähän.
PiHKAL-kirjan mukaan aineen annostus on 20-35 mg suun kautta ja vaikutusten kesto 8-12 tuntia.
Allyylieskaliini on luokiteltu Suomessa kuluttajamarkkinoilta kielletyksi psykoaktiiviseksi aineeksi.
Talma (täsmennyssivu)
Talma tarkoittaa seuraavia:
Findus
Findus on monikansallinen elintarvikeyhtiö, joka on perustettu vuonna 1945 Ruotsissa. Finduksella on Suomessa tytäryhtiö Findus Finland Oy (entinen "Sudnif Finland Oy" ).
Klampenborg
Klampenborg on Kööpenhaminan pohjoinen esikaupunki Gentoften kunnassa Tanskassa. Se sijaitsee Juutinrauman rannalla Taarbækin ja Skovshovedin välissä. Muiden Juutinrauman rantakaupunkien tavoin se on vaurasta omakotialuetta.
Klampenborg tunnetaan monista arkkitehti Arne Jacobsenin suunnittelemista kohteista. Näitä ovat Bellevue Beach, Bellavista-asuinalue ja Bellevue-teatteri, jotka kaikki ovat varhaisen tanskalaisen modernismin edustajia vuosilta 1932–1936. Jacobsenin suunnittelemassa ravintolarakennuksessa avattiin ison remontin jälkeen 2009 Jacobsen-niminen ravintola, joka on saanut hyviä arvioita.
Bellevue Beachin ansiosta Klampenborg on ollut myös suosittu kesäinen lomakohde, mutta kööpenhaminalaiset kävijät ovat vähentyneet Amagerin saaren rantapuiston ja Kööpenhaminan satamakylpylän valmistuttua.
Klampenborgista on pääsy suureen Dyrehaven-puistoon, josta on tullut yksi Kööpenhaminan alueen suosituimmista luontokohteista peuroineen ja vanhoine tammineen. Sen vieressä on Dyrehavsbakken eli ”Bakken”, maailman vanhin yhä toiminnassa oleva huvipuisto.
Andreas Cornelius
Andreas Evald Cornelius (s. 16. maaliskuuta 1993 Kööpenhamina) on tanskalainen jalkapalloilija, pelipaikaltaan hyökkääjä. Hän edustaa Tanskan Superliigassä pelaavaa FC Kööpenhaminaa.
Cornelius siirtyi kesällä 2013 Englannin Valioliigan Cardiff Cityyn, arviolta kahdeksan miljoonan punnan siirtosummalla. Cornelius pelasi kuitenkin uudessa seurassaan vain kahdeksan liigaottelua, ja siirtyi jo tammikuussa 2014 takaisin FC Kööpenhaminaan.
Virgin Oil Co.
Virgin Oil Co. on S-ryhmään kuuluva ravintola, joka toimii Uudessa ylioppilastalossa Helsingin keskustassa. Ravintolan lisäksi siellä on olutbaari ja klubi, jossa järjestetään keikkoja. Ravintolassa on 190 asiakaspaikkaa ja klubille mahtuu 850 ihmistä.
Maia Mitchell
Maia Charlotte Mitchell (s. 18. elokuuta 1993 Lismore, Uusi Etelä-Wales, Australia) on australialainen näyttelijä ja laulaja. Hänet tunnetaan parhaiten Brittany Flunena lastensarjasta "Mortified", sekä McKenzienä elokuvissa "Teen Beach Movie" ja "Teen Beach 2".
Mitchellin isä, Alex toimii taksikusina ja Jill-äiti opettajana. Hänellä on nuorempi veli, Charlie. Mitchell on soittanut kitaraa nuoresta lähtien. Hän opiskeli Lismoressa katolisessa Trinityn collegessa.
Mitchell aloitti uransa koulun ja paikallisen teatterin näyttämöillä. 12-vuotiaana hän sai Brittany Flunen roolin australialaisesta "Mortified"-lastensarjasta. Sen menestyksen jälkeen hän tähditti australialaista nuortensarjaa "Trapped", sekä sen sisarsarjaa "Castaway".
Vuonna 2009 Mitchell vieraili sarjassa "K-9", joka keskittyy "Doctor Whosta" tutun robottikoiran "K-9":n seikkailuihin.
Shaylee Michaelsin rooli Disney Channelin "Jessie"ssä vuonna 2013 toimi hänen debyyttiesiintymisenä amerikan yleisölle. Seuraavaksi Mitchell sai pääroolin McKenzienä Disney-elokuvassa "Teen Beach Movie" (2013) ja sen jatko-osasta "Teen Beach 2" (2015).
Vuodesta 2013 lähtien Mitchell on esittänyt Callieta amerikkalaisessa draamasarjassa "The Fosters".
Soundtrack-albumit
Holger Drachmann
Holger Drachmann (1846–1908) oli tanskalainen kirjailija, runoilija ja taidemaalari. Hän syntyi ja vietti lapsuutensa Kööpenhaminassa. Drachmann oli kolmesti naimisissa. Ensimmäisen vaimonsa Vilhelmine Erichsenin hän tapasi Bornholmin saarella, missä hän vieraili säännöllisesti vuosina 1865–1874. Vuonna 1879 hän meni naimisiin toisen vaimonsa Emmyn kanssa, ja he saivat neljä lasta. Hänen kolmas vaimonsa oli nimeltään Soffi.
Drachmann kävi ensimmäisen kerran Skagenissa vuonna 1872 norjalaisen taidemaalarin Frits Thaulowin kanssa, ja siitä lähtien se oli hänen suosikkipaikkojaan kuolemaansa saakka. Drachmannista tuli Skagenin maalarit nimisen taiteilijaryhmän jäsen. Vuonna 1903 hän muutti kolmannen vaimonsa Soffin kanssa Skagenissa olevaan Villa Paxiin. Viimeisinä elinvuosinaan hän alkoi taas maalata Skagenin merimaisemia. Drachmann kuoli vuonna 1908 Hornbækissa, mutta hänet haudattiin Skageniin. Vuonna 1911 Villa Pax muutettiin museoksi.
Drachmann hyväksyttiin vuonna 1865 opiskelijaksi Tanskan kuninkaalliseen taideakatemiaan, jossa hän opiskeli merimaalausta. Samanaikaisesti hän alkoi kirjoittaa runoja, ja vuonna 1872 hän teki läpimurtonsa kirjailijana. Silloin ilmestyi hänen ensimmäinen kirja "Med kul og kridt". Samana vuonna julkaistiin myös hänen runokirjansa "Digte". Skagenissa ollessaan hän kirjoitti novellin sankaruudesta. Tähän hänet innoitti paikallinen kalastaja Lars Kruse, joka oli pelastanut monta merimiestä hukkumiselta.
Niki viinitilojen keittiöissä
Niki viinitilojen keittiöissä oli keväällä 2011 Liv-kanavalla esitetty lifestyleohjelma, jossa Niki Thieulon tutustui jokaisessa jaksossa yhden ranskalaisen viinitilan toimintaan sekä viinintekijöihin, valmistaen myös samalla ranskalaista ruokaa.
Pentti Talonen
Pentti Kalevi Talonen (11. marraskuuta 1935 Kokemäki – 24. syyskuuta 2010 Espoo) oli suomalainen teollisuusjohtaja, koulutukseltaan tekniikan tohtori. Hän oli Teollistamisrahaston palveluksessa 1963–1971 Lassila & Tikanojan toimitusjohtaja 1971–1983 ja Vakuutusyhtiö Pohjolan toimitusjohtaja 1983–1985 sekä pääjohtaja 1986–1989.
Talonen väitteli 1986 tekniikan tohtoriksi Teknillisestä korkeakoulusta, jossa hän myös opetti.
Niclas Kalatsev
Niclas Kalatsev (s. 12. kesäkuuta 1990) on suomalainen jalkapalloilija, joka edustaa Kakkosessa pelaavaa Tampere Unitedia. Pelipaikaltaan vasenjalkainen Kalatsev on hyökkääjä.
Kalatsev debytoi kaudella 2008 Veikkausliigassa kasvattajaseuransa KooTeePeen paidassa. Avausmaalinsa hän teki vuoden 2008 elokuussa IFK Mariehamin verkkoon. Kaudella 2008 Kalatseville kertyi seitsemän ottelua ja yksi maali. Kaudella 2009 Kalatsev pelasi KooTeePeen paidassa Ykkösessä 17 ottelua. Kesällä 2010 Kalatsev siirtyi kolmosessa pelanneeseen KTP:hen. Hän pelasi seuran paidassa 23 ottelussa tehden viisi maalia.
Kauden 2012 Kalatsev pelasi Kakkosessa FC Futuran paidassa tehden 22 ottelussa seitsemän maalia. Kauden 2013 hän pelasi taas kasvattajaseuransa KooTeePeen paidassa Ykkösessä pelaten 13 ottelussa. Kausi 2014 Kalatsevilta jäi väliin erilaisten vammojen takia. Kauden 2015 Kalatsev pelasi Kolmosen Haminan Pallo-Kissoissa.
Tammikuussa 2016 Kalatsev siirtyi Kolmosen Tampere Unitediin.
Kalatsev pelasi vuonna 2008 Suomen alle 19-vuotiaiden jalkapallomaajoukkueessa.
F.L.Æ. Kunzen
Friedrich Ludwig Æmilius Kunzen (24. syyskuuta 1761 – 28. tammikuuta 1817) oli saksalaissyntyinen tanskalainen säveltäjä ja kapellimestari. Hän tuli Kööpenhaminaan vuonna 1784 Det Kongelige Kapelin kapellimestariksi. Siellä hän esitti Mozartin oopperoita. Hän sävelsi myös itse oopperoita ja Mozart-vaikutteisia singspielejä, joista tunnetuin on vuonna 1789 ilmestynyt "Holger Danske".
Pentti Talvitie
Pentti Talvitie (1. maaliskuuta 1922 Helsinki – 14. syyskuuta 2003 Helsinki) oli suomalainen diplomaatti ja suurlähettiläs, koulutukseltaan valtiotieteiden kandidaatti. Hän oli suurlähettiläs 1970–1975 Brysselissä, ulkoasiainministeriön edustustojen tarkastaja 1975–1977, suurlähettiläas Bonnissa 1977–1979, Lissabonissa 1979–1984 ja Méxicossa 1984 ja 1985 jälleen Brysseliin, josta hän jäi eläkkeelle.
Tamma-Karjala
Tamma-Karjala (ven. "Kobylitškaja Korela") oli Novgorodin Karjalaan kuulunut pienehkö alue, joka sijaitsi Pähkinäsaaren rauhassa määritellyn rajan lähellä, luultavasti Karjalankannaksen itälaidalla. Se mainitaan kronikoissa vuonna 1338 ja Novgorodin veroalueena verokirjassa vuodelta 1500.
Nimen on tulkittu viittaavan hevosten kasvatukseen ja vientiin. Kustaa Vilkuna on esittänyt, että hevosten talonpoikaisella kaupalla, josta Viipurin porvarit valittivat kuninkaalle 1300-luvulla, on voinut olla esihistorialliset juuret. Erityisesti tammahevosiin viittaava nimitys johtuisi Vilkunan mukaan siitä, että tammojen pitäminen olisi ollut muinaisessa Pohjois-Euroopassa harvinaista. Karjalassa metsissä laiduntavia, puolivillejä tammoja olisi voinut olla, samaan tapaan kuin esimerkiksi Gotlannissa vielä 1800-luvulla.
Joe Sugg
Joe Sugg, oikealta nimeltään Joseph Sugg (s. 1991) on brittiläinen YouTube-vloggaaja. Hänet tunnetaan kanavastaan ThatcherJoe, jolla on yli 7 miljoonaa tilaajaa youtubessa.
Sugg varttui Englannin maaseudulla pienessä kylässä Wilkshiressä. Siellä hän aloitti työnsä ruokokattojen tekijänä.
Sugg julkaisi ensimmäisen kirjansa "Username Evie" syyskuussa 2015. Myöhemmin samana vuonna Sugg ja Caspar Lee julkaisivat ensimmäisen elokuvansa "Joe And Caspar Hit The Road". Ystävykset matkustavat elokuvassa ympäri Eurooppaa minibussilla.
Kadmeia
Kadmeia () oli Theban kaupungin akropolis eli yläkaupunki ja linnavuori mykeneläisellä ja antiikin ajalla.
Kadmeia sai nimensä Kadmoksesta, joka oli kreikkalaisessa mytologiassa Theban kaupungin perustaja. Paikka on asutettu mahdollisesti jo varhaisella pronssikaudella, mutta varhaisimmat rakennuslöydöt ovat peräisin 1400-luvulta eaa. Kadmeia sijaitsi kukkulalla, joka on Tanagrasta Helikonvuorelle kulkevan kukkulajonon osa ja joka sijaitsee laajan tasangon laidalla. Kukkula on noin 700 metriä pitkä ja 400 metriä leveä ylätasanko ja kohoaa noin 60 metriä ympäristöään korkeammalle. Nykyisen Thívan kaupungin keskusta sijaitsee Kadmeian paikalla.
Mykeneläisenä aikana Kadmeian keskuksena oli palatsi. Siinä on ollut historian aikana kaksi rakennusvaihetta. Varhaisempi oli Kadmeion eli ”Kadmoksen palatsi”, joka rakennettiin 1400-luvulla eaa. ja joka tuhoutui tulipalossa 1300-luvulla eaa. Tämän jälkeen rakennettiin uusi palatsi, joka tuhoutui noin vuonna 1250 eaa. Palatsin jäänteet ovat pääosin nykyisten rakennusten alla. Nykyinen katuverkosto noudattaa jossain määrin myöhemmän palatsin asettelua.
Palatsissa oli ainakin kaksi kerrosta, ja se oli koristeltu seinämaalauksilla. Rakennuksessa oli vesijohdot ja viemäröinti. Mykeneläisten palatsien tapaan sen yhteyteen on kuulunut erilaisia kaupallisia ja työpajatiloja. Myös asevarasto on tunnistettu, samoin kuin palatsin arkisto, josta on löydetty lineaari-B-kirjoitusta sisältäneitä savitauluja. Palatsin alueella on tehty osittaisia kaivauksia 1900-luvun alussa. Sen arkeologinen alue sijaitsee nykyisen kaupungin keskustassa Pindárou-kadulla.
Kadmeian muurissa oli seitsemän porttia, mikä vastaa mytologiassa säilynyttä perimätietoa: Borrheai pohjoisessa, Proitides ja Homoloides idässä, Elektra ja Onka etelässä, sekä Kreneai ja Neistai lännessä. Elektra-portilla oli kaksi pyöreää, 300-luvulla eaa. rakennettua tornia.
Antiikin aikana Kadmeialla oli vanhan palatsin paikan lisäksi muun muassa ainakin Dionysokselle omistettu pyhäkkö. Tähän liittyi thebalainen Agrionia-juhla, johon kuului muun muassa musiikkikilpailuja. Yläkaupungissa sijaitsi myös muun muassa Thebassa pitkään vaikuttaneen runoilija Pindaroksen talo, joka tuli kuuluisaksi siitä, että se oli temppeleiden ohella Theban ainoa rakennus, jonka Aleksanteri Suuri säästi tuhotessaan kaupungin vuonna 335 eaa.
Theban alakaupunki sijaitsi Kadmeian pohjois- ja itäpuolella.
Fred Lindholm
Fred (Fredrik) Lindholm (28. syyskuuta 1897 Tuusula – 19. marraskuuta 1969 Petroskoi Neuvostoliitto) oli taidemaalari, lavastaja ja Petroskoin suomalaisen teatterin pitkäaikainen taiteellinen johtaja.
Lindholmin puoliso oli näyttelijä Irja Takala (aiemmin Hämäläinen, 1910-1996). Tuusulan Hyrylässä syntyneen Lindholmin syntymävuosi on suomalaislähteiden mukaan 1897 ja neuvostoliittolaisten asiakirjojen mukaan 1902. Lindholm meni jo nuorena töihin sahalle Reposaareen, liittyi 1918 punakaartiin, vangittiin Suomen sisällissodassa ja joutui Hennalan vankileirille. Vuonna 1928 hän meni töihin Kanadaan ja sieltä edelleen vuonna 1931 metsätyöntekijäksi, puusepäksi ja kirvesmieheksi Belomorskiin Neuvosto-Karjalaan. Petroskoissa hän ryhtyi opiskelemaan ja harrastamaan maalausta. Lindholm sai maalauksiaan ensi kerran esille Moskovassa 1936 ja seuraavana vuonna Leningradissa. Taideopintojen ohella hän toimi silti yhä myös kirvesmiehenä Petroskoin rautatieasemalla. Keväällä 1938 aseman työprikaati, jossa oli kaksitoista suomalaista, pidätettiin ja Lindholm passitettiin vankileirille Solikamskiin, jossa hänen kätensä osin murskattiin. Lindholmin onnistui kuitenkin vapautua vankeudesta ja hän sai taideopintonsa päätökseen 1941. Petroskoin suomalaisen teatterin taiteellinen johtaja hänestä tuli 1944, missä tehtävässä hän toimi lähes 20 vuotta. Lindholm suunnitteli lavastuksen yhteensä 55 näytelmään ja hänen lavastusluonnoksiaan oli esillä useissa näyttelyissä. Hän jatkoi myös taidemaalarin työtään sotien jälkeen, maalaten useat tunnetut teoksensa 1950-luvulla.
Ho-5
Ho-5, myös Armeijan tyyppi 2 oli Japanilainen 20 mm:n Japanin armeijan ilmavoimien käyttämä tykki toisessa maailmansodassa. Ase perustui teknisesti yhdysvaltalaiseen Browning M2 - raskaaseen konekivääriin. Tykin suora edeltäjä oli Armeijan ilmavoimien H-103 raskas konekivääri.
Japanin laivaston ilmavoimat ja Armeijan ilmavoimat eivät juuri tehneet yhteistyötä ja niiden organisaatiot olivat erilliset.
Tästä seurasi, että samanlaisiin tarpeisiin kehitettiin toisistaan teknisesti poikkeavia ratkaisuja. Laivaston Tyyppi 99 - tykki
perustui Oerlikon- yhtiön kehittämään tykkiin ja sen toimintaperiaate ja patruuna poikkesivat Ho-5:stä.
Ho-5 tykin perustana olivat Browning M2 ja siitä kehitetty Ho-103, joka oli tykin suora edeltäjä. Aseen toimintaperiaate oli konekiväärin tapaan lyhyt rekyyli. Kaliiperi oli 20 × 94 mm ja ase oli vyösyöttöinen. Patruuna oli lyhennetty versio Hispano-Suiza HS 404 :n käyttämästä patruunasta. Ammuksen lähtönopeus oli 750 ms ja tulinopeus n. 700-850 ls./ minuutissa. Ase painoi 35–37 kg.
Tulinopeus oli selvästi parempi kuin liittoutuneiden tai Saksan käyttämissä vastaavissa aseissa. Aseen paino oli kevyt suorituskykyyn verrattuna. Tämä oli tarkoituksellinen valinta, sillä kuten Neuvostoliitossa, Japanissa oli todettu että aseella ammuttujen laukausten määrä ei keskimäärin lähestynyt kestoikää ennen onnettomuutta tai alasampumista. Näin tehtiin valinta tulinopeuden eduksi.
Tykki oli Armeijan ilmavoimien pääaseita 1942 eteenpäin erilaisina asennuksina.
Vuoritsalon lampi
Jyväskylässä sijaitsevan Päijänteen saaren Vuoritsalon pohjoisosassa on nimetön lampi. Se sijaitsee kattilamaisessa syventymässä saaren korkeimman kohdan läheisyydessä. Sen pinta on noin 53 metriä Päijänteen pintaa ylempänä. Lammen pinta-ala on 1,2 hehtaaria ja rantaviiva 0,4 kilometriä. Lammen rannalla on kota, jota on käytetty leirikoulutoiminnassa.
Pirttijärvi (Parkano)
Pirttijärvi on Pirkanmaalla Parkanossa Pirttijärvellä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Kovesjoen valuma-alueeseen. Pirttijärvi on osa Kovesjoen yläosan aluetta.
Järven pituus on 1,6 kilometriä, leveys 700 metriä ja sen pinta-ala on 79 hehtaaria. Se sijaitsee laajalla suoalueella Lehmiletonnevan ja Välikorvennevan välissä. Soilta laskee järveen lukuisia suo-ojia. Järven laskuoja Pirttiluoma lähtee järven eteläpäästä ja yhtyy kolmen kilometrin jälkeen Kovesjokeen. Järvi on matala ja kivinen. Siinä on kaksi pientä saarta ja yksi rannassa sijaitseva luoto. Rantaviivan pituus on 5,0 kilometriä. Rannoille on rakennettu parikymmentä vapaa-ajan asuntoa. Niille johtaa tiet seututieltä 274.
Vanhassa 1800-luvun pitäjänkartassa järven nimi kirjoitettiin "Pirtijärvi". Sen länsirannalle oli ilmaantunut uudisasutusta, jota ympäröi pienet pellot. Järven eteläpäästä luusuan ympäriltä olivat kovesjärveläiset raivanneet niityn. Myös järven koillispäässä sijaitsi heisän toinen niitty. Muuten järvi oli luonnollisessa tilassaan.
C. E. F. Weyse
Christoph Ernst Friedrich Weyse (5. maaliskuuta 1774 – 8. lokakuuta 1842) oli saksalaissyntyinen tanskalainen säveltäjä. Hän asui Tanskassa vuodesta 1789 ja opiskeli Kööpenhaminassa musiikin teoriaa J. A. P. Schulzin johdolla. Weyse toimi myös urkurina, ja häntä arvostettiin improvisointitaitonsa ansiosta.
Weyse tuotanto on pääosin melodioiltaan yksinkertaisia säkeistölauluja. Niissä on virikkeitä oppi-isänsä Schulzin ja Mozartin tuotannosta sekä tanskalaisista kansansävelmistä. C. E. F. Weyse sävelsi noin sata yksinlaulua tunnettujen runoilijoiden, kuten Adam Oehlenschlägerin, Bernhard Severin Ingemannin, Nikolai Frederik Severin Grundtvigin, Johan Ludvig Heibergin ja Christian Wintherin runoihin. Erityisen tunnetuksi ovat tulleet Ingemannin runoihin sävelletyt kokoelmat vuosina 1837 ja 1838 ilmestyneet "Morgensange for Børn" ja "Syv Aftensange", joiden lauluja lauletaan usein myös virsinä. Weyse sävelsi myös singspielejä, kuten "Sovedrikken" (Oehlenschlæger 1809) ja "Et Eventyr i Rosenborg Have" (J.L.Heiberg 1827).
Christiansfeld
Christiansfeld on tanskalainen kaupunki, joka sijaitsee Koldingin kunnassa. Christiansfeldissa oli vuoden 2018 alussa noin 3 000 asukasta. Sen perustivat herrnhutilaiset vuonna 1773
Christiansfeld sijaitsee Jyllannin Tanskan puoleisen osan eteläosissa suurin piirten Koldingin ja Haderslevin puolivälissä. Christiansfeld on kahdeksan kilometrin matka Vähä-Beltin salmelle.
Christiansfeldin perustivat 1. huhtikuuta 1773 herrnhutilaiset, jotka käyttivät asemakaavan mallina aiemmin perustamiaan Herrnhaagia ja Gnadauta. Varhaisin säilynyt asemakaava on vuodelta 1772, ja siinä on kaupunkikuvan lisäksi viisi merkittävintä taloa, jotka tulisi rakentaa ensmmäisenä.
Christiansfeldissä asui vuoteen 1779 mennessä 279 asukasta ja vuonna 1806 jo 756 asukasta. Kaupungin merkittävimmät rakennukset olivat valmiina 1780-luvun alkupuolella. Kaupunkia laajeni vuosien 1782–1812 aikana itään ja länteen. Samaan aikaan muun muassa kaupungintaloon rakennettiin uusi siipi ja pojille ja tytöille erilliset koulut.
Christiansfeld ajautui pahoihin taloudellisiin vaikeuksiin Napoleonin sotien aikana 1810–1814. Tanskan valtion ajauduttua konkurssiin 1813 monet christiansfeldiläiset yritykset joutuivat lopettamaan toimintansa. Kaupungissa rakennettiin vain muutamia uusia rakennuksia vuosien 1812–1920 välisenä aikana. Asukasluku laski samalla, sillä vuonna 1864 Christiansfeldissä asui 431 ihmistä.
Christiansfeld siirtyi 1864 Saksalle toisen Saksan–Tanskan sodan seurauksena. Se palautettiin Tanskalle 1920, jolloin sieltä olivat lähteneet lähes kaikki yritykset ja palvelut. Uusia rakennuksia alettiin kuitenkin suunnitella samana vuonna, ja niiden arkkitehtuurissa otettiin huomioon kaupungin alkuperäiset herrnhutilaiset periaatteet.
Christiansfeld alkoi teollistua 1900-luvulla, ja asukasluku alkoi kasvaa 1950-luvun puolivälin jälkeen nopeasti. Vielä vuonna 1955 kaupungissa oli hieman yli tuhat asukasta, kun niitä vuonna 1960 oli yli 1 500 ja vuonna 1970 noin 2 000.
Christiansfeldin kaupunki oli vuoteen 2007 samannimisen kunnan keskustaajama. Kuntauudistuksen takia Christiansfeldin kunta liitettiin Koldingin kuntaan.
Christiansfeldissä on merkittävää elintarviketeollisuutta. Siellä on toimintaa muun muassa Arla Foodsilla ja Danægilla. Arla Foodsilla on taajamassa sen suurin tuoretuoteterminaali. Sen yhteyteen yritys avasi vuonna 2014 mikromeijerin, jossa on tarkoitus tehdä maitotuotekokeiluja.
Tanskan tilastokeskuksen mukaan Christiansfeldissä oli vuoden 2018 alussa 2 956 asukasta.
Christiansfeld on Unescon maailmanperintöluettelossa, ja taajamassa on monia kulttuurihistoriallisesti merkittäviä nähtävyyksiä.
E. J. Reinilä
Eetu Johannes (Hannes) Reinilä, nimi vuoteen 1906 saakka "Edvard Rehnbäck" (3. helmikuuta 1879 Oulu – 8. kesäkuuta 1951 Pirkkala) oli suomalainen oppikoulun rehtori ja siirtolapuutarhatoiminnan uranuurtaja.
Reinilän vanhemmat olivat pankinkomissaari Johan Edvard Rehnbäck (1849–1930) ja Elisabeth (Betty) Hellman (1852–1927). Hän pääsi ylioppilaaksi 1899 Oulun lyseosta ja valmistui Helsingin yliopistosta filosofian kandidaatiksi 1903 ja maisteriksi 1905.
Reinilä toimi Kemin yhteiskoulun matematiikan ja luonnonopin opettajana 1906–1914 ja matematiikan ja luonnonopin nuorempana lehtorina Tampereella Huhtimäen tyttökoulussa 1914–1943. Reinilä toimi myös tyttökoulun rehtorina. Hän oli Kemin kaupunginvaltuuston ja Tampereen kaupunginvaltuuston jäsenenä. Reinilä toimi Suomen Siirtolapuutarhaliiton puheenjohtajana vuodesta 1929 alkaen.
Suomen ensimmäinen siirtolapuutarha perustettiin Tampereen Hatanpäälle vuonna 1916 Reinilän aloitteesta ja hän toimi samana vuonna perustetun Tampereen Siirtolapuutarhayhdistyksen puheenjohtajana. Siirtolapuutarha oli Hatanpäällä vuoteen 1975 saakka jolloin se siirtyi Niihamalle. Hatanpään alueella on nykyisin Reinilän mukaan nimetyt "E. J. Reinilän aukio" ja "E. J. Reinilän puisto".
Reinilä oli naimisissa vuodesta 1907 kirjailija Ilmari Kiannon sisaren Vilma Elina Calamniuksen (1880–1958) kanssa. Vilma Reinilä toimi maantiedon, saksankielen ja suomenkielen opettajana Kemin yhteiskoulussa, Tampereen reaalilyseossa ja Huhtimäen tyttökoulussa.
Bjarne Reuter
Bjarne Reuter (s. 29. huhtikuuta 1950 Brønshøj, Tanska) on tanskalainen kirjailija ja elokuvakäsikirjoittaja, joka on kirjoittanut noin 60 teosta, useimmat niistä lapsille ja nuorille. Monet kirjoista on sovitettu elokuviksi, televisiosarjoiksi ja teatterinäytelmiksi.
Reuterin ensimmäinen kirja ilmestyi 1975, samana vuonna jolloin hän valmistui opettajaksi. Vuonna 1980 hän jättäytyi opetustyöstä päätoimiseksi kirjailijaksi. Monet Reuterin tarinoista sijoittuvat 1950- ja 1960-luvuille ja Kööpenhaminan seudulle, hänen oman lapsuutensa ja nuoruutensa aikaan ja ympäristöön.
Vuonna 2006 hänen Martin Andersen Nexøn romaanin pohjalta käsikirjoittamansa elokuva "Pelle Valloittaja" otettiin yhtenä 12 tanskalaiselokuvasta mukaan Tanskan kulttuurikaanoniin.
Reuterin vuoden 1989 kirjasta "Kaverina leijona" sovitettiin Turun kaupunginteatteriin tammikuussa 1993 ensi-iltansa saanut näytelmä.
Alfred Lunt
Alfred Davis Lunt, Jr. (12. elokuuta 1892 Milwaukee, Wisconsin – 3. elokuuta 1977 Chicago, Illinois) oli yhdysvaltalainen teatteri- ja elokuvanäyttelijä sekä teatteriohjaaja.
Lunt voitti urallaan kolme teatterialan Tony-palkintoa: vuonna 1954 parhaan ohjauksen Tonyn näytelmällä "Ondine", vuonna 1955 parhaan draamanäyttelijän Tonyn näytelmällä "Quadrille" ja vuonna 1970 erikois-Tonyn vaimonsa Lynn Fontannen kanssa. Lunt oli ehdolla parhaan draamanäyttelijän Tonyyn vuonna 1959 näytelmällä "The Visit". Vuonna 1965 Lunt voitti parhaan miespääosan Primetime Emmyn kategoriassa minisarja tai televisioelokuva. Lunt sai palkinnon televisioelokuvasta "The Magnificent Yankee", jossa hänen hahmonsa oli Oliver Wendell Holmes, Jr.. Lunt oli 1931/32 ehdolla parhaan miespääosan Oscar-palkintoon roolista elokuvassa "The Guardsman". Lunt teki myös muutaman roolin radionäyttelijänä.
Lunt avioitui vuonna 1922 näyttelijä Lynn Fontannen kanssa. Pari oli yhdessä aina Luntin kuolemaan vuonna 1977. Lunt kuoli epäonnistuneeseen syöpäleikkaukseen.
911 Is a Joke
911 Is a Joke on yhdysvaltalaisen hip hop -yhtyeen Public Enemyn kappale vuodelta 1990. Se julkaistiin singlenä yhtyeen kolmannelta albumilta "Fear of a Black Planet". Kappale kritisoi ambulanssimiehistöjen hidasta reagointia hätäpuheluihin tummaihoisten asuinalueella. Yhdysvalloissa hätänumero on 911.
Single nousi Yhdysvalloissa "Billboardin" Hot Rap Singles -listan kärkeen, Hot R&B/Hip-Hop Singles Tracks -listan sijalle 15 ja Hot Dance Music/Maxi-Singles Sales -listan sijalle 26.
Vuonna 2009 "Washington Post" kirjoitti artikkelin Public Enemyn vierailusta kodittomien nuorten keskukseen. Jutussa viitattiin kappaleeseen, mutta ”911” kirjoitettiin virheellisesti muodossa ”9/11”, joka viittaa syyskuun 11. päivän iskuihin. Lehti julkaisi oikaisun viikon päästä.
Akureyrin lentoasema
Akureyrin lentoasema on kansainvälinen lentoasema Islannin Akureyrissä, noin kolmen kilometrin päässä kaupungin keskustasta Eyjafjörður-vuonon pohjukassa. Lentoasema avattiin vuonna 1955.
Vuonna 2015 lentoaseman kautta kulki 176 576 matkustajaa, mikä tekee siitä maan kolmanneksi vilkkaimman lentoaseman. Vuonna 2010 Eyjafjallajökullin tulivuorenpurkauksen aikana osa Islantiin suuntautuvasta lentoliikenteestä ohjattiin Akureyrin lentoasemalle.
Islannin ilmailumuseo sijaitsee lentoasemalla.
Raymond Massey
Raymond Hart Massey (30. elokuuta 1896 Toronto, Ontario, Kanada – 29. heinäkuuta 1983 Los Angeles, Kalifornia, Yhdysvallat) oli kanadalais-yhdysvaltalainen näyttelijä ja käsikirjoittaja. Masseyn tunnetuin rooli oli Abraham Lincoln elokuvassa "Abraham Lincoln taistelujen mies". Massey oli suorituksestaan ehdokkaana parhaan miespääosan Oscar-palkintoon vuonna 1940.
Massey taisteli ensimmäisessä maailmansodassa Kanadan maavoimissa länsirintamalla. Massey haavoittui taisteluissa Ranskassa. Sodan jälkeen hän teki töitä perheyrityksessään, kunnes teki ensiesiintymisen teatterissa Lontoossa 1922. Toisen maailmansodan alettua majuriksi kohonnot Massey liittyi jälleen Kanadan armeijaan, mutta hänet vapautettiin palveluksesta vuonna 1943. Hän haavoittui myös toisessa maailmansodassa.
Masseyn tunnetuin elokuvarooli oli "Abraham Lincoln taistelujen mies" jossä hän esitti presidentti Abraham Lincolnia. Suoritus oli ehdokkaana parhaan miespääosan Oscar-palkintoon vuonna 1940. Massey sai kaksi tähteä Hollywood Walk of Famelle vuonna 1960 työstään sekä elokuvien että televesion parissa.
Massey oli aviossa kolmesti, joista kaksi ensimmäistä Margery Fremantlen (1921–1929) ja Adrianne Allenin (1929–1939) kanssa päättyivät eroon. Dorothy Whitneyn (1939–1982) kanssa avioliitto päättyi Whitneyn kuolemaan. Massey itse kuoli seuraavana vuonna keuhkokuumeeseen. Masseylla oli ensimmäisestä avioliitosta yksi lapsi, Geoffrey. Toisesta avioliitosta syntyivät Anna Raymond (1937–2011) ja Daniel Raymond (1933–1998), jotka molemmat tekivät näyttelijäuran.
Pentti Huovinen (kustannusjohtaja)
Pentti Juhani Huovinen (9. toukokuuta 1930 Sotkamo – 21. toukokuuta 2016 Helsinki) oli Otavan tietokirjajohtaja. Hän oli avioliitossa toimittaja Maarit Huovisen (o.s. Tyrkkö) kanssa. Kirjailija Veikko Huovinen oli hänen veljensä.
Huovinen aloitti Otavassa kustannusvirkailijana vuonna 1956 ja siirtyi vuonna 1967 Weilin & Göösin tieto- ja oppikirjaosaston päälliköksi. Otavan tietokirjajohtaja hänestä tuli 1967 ja kirjallinen johtaja 1983. Eläkkelle hän jäi vuonna 1984. Hän oli ideoimassa ja julkaisemassa "Otavan Iso Fokus" -tietokirjasarjaa, "Otavan Suurta Ensyklopediaa" sekä monia muita suurteossarjoja.
Alexander Knox
Alexander Knox (16. tammikuuta 1907 Strathroy, Ontario, Kanada – 25. huhtikuuta 1995 Berwick-upon-Tweed, Northumberland, Englanti, Yhdistynyt kuningaskunta) oli kanadalainen näyttelijä, käsikirjoittaja ja ohjaaja. Knoxin tunnetuin rooli oli Woodrow Wilson elokuvassa "Wilson". Knox voitti suorituksestaan parhaan draamaelokuvan miespääosan Golden Globen vuonna 1944 ja oli ehdokkaana parhaan miespääosan Oscar-palkintoon samana vuonna.
Knox muutti 1929 Yhdysvaltoihin ja Bostoniin, mutta jo 1930 Knox lähti Lontooseen parempien roolien perässä. Knox saikin itsensä tunnetuksi Old Vicillä. Elokuvaroolit Knox aloitti vuonna 1938 elokuvalla "The Gaunt Stranger" (1938) ja pienellä roolilla elokuvassa "Neljä sulkaa" (1939). Toisen maailmansodan syttyminen kuitenkin pakotti Knox palaamaan Yhdysvaltoihin.
Knox sai itsensä tunnetuksi myös Boardwaylla ja palasi elokuvien pariin Hollywoodissa vuonna 1941 elokuvassa "Merisusi". Tunnetuimman roolinsa hän teki vuoden 1944 elokuvassa "Wilson", jossa hän esitti Yhdysvaltain presidentti Woodrow Wilsonia.
HUAC laittoi Knoxin vuonna 1952 Hollywoodin mustalle listalle, mikä pakotti hänet lähtemään Englantiin. Englannissa Know jatkoi elokuvaroolejaan elokuvissa "Kirotut" (1963) ja "Onnettomuus" (1967). Knox esitti Yhdysvaltain presidenttiä James Bond -elokuvassa "Elät vain kahdesti" (1967). Englannissa olessaan hän alkoi myös kirjoittamaan näytelmiä.
Knox kuoli luusyöpään vuonna 1995 kotonaan Berwick-upon-Tweedissä. Know avioitui vuonna 1944 yhdysvaltalaisen näyttelijän Doris Nolanin (1916–1998) kanssa. Pari oli yhdessä aina Knoxin kuolemaan saakka eli reilut 50 vuotta. Parilla oli yksi lapsi, myös näyttelijäuran tehnyt Andrew (1947–1987).
Bent Rasch
Bent Peder Benjamin Rasch (31. toukokuuta 1934 Kööpenhamina – 26. marraskuuta 1988 Vancouver, Kanada) oli tanskalainen ratameloja ja olympiavoittaja.
Rasch voitti parinsa Finn Haunstoftin kanssa olympiakultaa miesten kanadalaiskaksikkojen 1 000 metrillä Helsingissä 1952.
Hannu Häkkinen
Hannu Häkkinen (s. 1962) on laskennallisen nanotieteen professori Jyväskylän yliopistossa (2007-). Hän on akatemiaprofessori kaudella 1.1.2016–31.12.2020.
Hannu Häkkinen valmistui ylioppilaaksi vuonna 1981. Filosofian maisteri (fysiikka) vuonna 1988 ja filosofian tohtori (fysiikka) Jyväskylän yliopistosta vuonna 1991. Väitöskirjan aiheena oli “Effective-Medium Studies of Dislocations and Surfaces in FCC Metals”. Dosentin arvo (Jyväskylän yliopisto) 1997. Vuosina 1998–2003 tutkijana Georgia Institute of Technologyssä Yhdysvalloissa. Nimitettiin Jyväskylän yliopiston laskennallisen nanotieteen professoriksi 2007. Vuodesta 2012 lähtien Jyväskylän yliopiston Nanotiedekeskuksen (NSC) tutkimusjohtaja. Vuodesta 2016 alkaen akatemiaprofessori.
Professori Häkkinen tekee tutkimusta Jyväskylän yliopistolla, sen Nanotiedekeskuksen ja useiden ulkomaisten tutkimusryhmien kanssa. Hänellä on laaja kansainvälisten huippututkimusryhmien yhteistyöverkosto. Professori Häkkisen yhteistyökumppanina on muun muassa kemian nobelisti Roger D. Kornberg Stanfordin yliopistosta.
Finn Haunstoft
Finn Haunstoft (8. heinäkuuta 1928 Aarhus – 15. toukokuuta 2008 lähellä Hobroa) oli tanskalainen ratameloja ja olympiavoittaja.
Haunstoft voitti parinsa Bent Raschin kanssa olympiakultaa miesten kanadalaiskaksikkojen 1 000 metrillä Helsingissä 1952. Melbournen kesäolympialaisissa 1956 hän sijoittui kanadalaiskaksikkojen 10 000 metrillä kuudenneksi.
Haunstoft kuoli 79-vuotiaana kaaduttuaan kotonaan 15. toukokuuta 2008.
Victor Jørgensen
Victor Jørgensen (12. kesäkuuta 1924 Hjørring – 29. elokuuta 2001 Rødovre) oli tanskalainen nyrkkeilijä ja olympiamitalisti.
Jørgensen voitti sarjan 67 kg olympiapronssia Helsingissä 1952. Hän hävisi välieränsä Neuvostoliiton lopulta hopeaa saavuttaneelle Sergei Štšerbakoville.
Witches of East End
Witches of East End on yhdysvaltalainen draamasarja, joka perustuu löyhästi kirjailija Melissa de la Cruzin samannimiseen romaaniin (2011). Sarjan pääosassa ovat äiti ja tämän kaksi tytärtä, jotka saavat tietää olevansa noitia.
Sarjan esittäminen aloitettiin Yhdysvalloissa Lifetime-kaapelikanavalla 6. lokakuuta 2013, ja ensimmäinen tuotantokausi keräsi keskimäärin 1,67 miljoonaa katsojaa. Toisella kaudella katsojaluvut putosivat keskimäärin 1,13 miljoonaan eikä kanava tilannut sarjasta kolmatta tuotantokautta. Sarjan fanit ovat järjestäneet internetissä kampanjan sarjan jatkumiseksi, ja myös Netflixiä on yritetty saada jatkamaan sarjaa mutta turhaan.
Suomessa sarjaa alettiin esittää lauantain ja sunnuntain välisenä yönä Subilla 17. tammikuuta 2016.
Joanna Beauchamp asuu kahden aikuisen tyttärensä, Freyan ja Ingridin, kanssa kuvitteellisessa East Endin pikkukaupungissa. Tytöt eivät tiedä, että heidän äitinsä on vuosisatoja vanha noita ja että heillä itselläänkin on taikavoimia. Tytöt on kirottu ja he ovat syntyneet vuosisatojen ajan aina uudestaan mutta kuitenkin kuolleet aina alle 30-vuotiaina. Tytöt eivät itse muista edellisistä elämistään mitään. Tässä elämässä tyttöjen äiti Joanna halusi tarjota heille normaalin elämän ja olla kertomatta noituudesta.
Eräänä päivänä Joannan sisko ja tyttöjen täti Wendy saapuu heidän luokseen ja kertoo, että entinen vihamies aikoo tappaa Joannan ja hänen tyttärensä. Tapahtumien seurauksena tytöt saavat tietää olevansa noitia.
Karen Lachmann
Karen Vilhelmine Lachmann (30. toukokuuta 1916 Peking, Kiinan tasavalta – 30. syyskuuta 1962 Gentofte) oli tanskalainen miekkailija, olympiamitalisti ja maailmanmestari.
Lachmann osallistui naisten floretin yksilökilpailussa neljiin kesäolympialaisiin voittaen hopeaa Lontoosta 1948 ja pronssia Helsingistä 1952. Berliinissä 1936 hän sijoittui viidenneksi ja Melbournessa 1956 kuudenneksi. Lachmann voitti myös useita MM-mitaleja.
Taistelulaiva (televisiosarja)
Taistelulaiva oli keväällä 2011 Jim-kanavalla esitetty realitysarja, jossa seurattiin kolmen kuukauden ajan Somalian merirosvojahtiin tammikuussa lähtevän miinalaiva Pohjanmaan matkaa kuuden koulutuspurjehtijan ja 120 sotilaan voimin.
Skjoldungernen kansallispuisto
Skjoldungernen kansallispuisto on luonnonsuojelualue Tanskassa melko lähellä Kööpenhaminaa. Se sijaitsee Roskilden vuonossa. Puistossa on viikinkien hautakumpuja, rauhaisia metsäalueita ja komeita kartanoita. Se on tärkeä lintujen pesimä- ja ruokailualue jossa pesii myös harvinainen merikotka.
Puiston pinta-ala on 170 neliökilometriä. Se avattiin 21. maaliskuuta 2015.
HMS Alfred (1778)
HMS Alfred oli Britannian Kuninkaallisen laivaston vuonna 1778 vesillelaskettu Alfred-luokan 74-tykkinen kolmannen luokan linjalaiva.
Alus tilattiin 13. elokuuta 1772 Chathamin telakalta. Sen köli laskettiin marraskuussa ja alus laskettiin vesille 22. lokakuuta 1778.
Alus osallistui 16. tammikuuta 1780 Cabo de São Vicenten taisteluun. Se romutettiin 1814.
Íþróttabandalag Vestmannaeyja
Íþróttabandalag Vestmannaeyja (yleisesti lyhennettynä ÍBV) on urheiluseura Vestmannasaarilta Islannin pääsaaren eteläpuolelta. Sillä on toimintaa muun muassa jalkapallossa, koripallossa ja käsipallossa. Miesten jalkapallojoukkue pelaa Islannin korkeimmalla sarjatasolla Úrvalsdeildissa. Se on voittanut myös Islannin mestaruuden kolmesti 1979, 1997 ja 1998. Islannin cupin se on voittanut neljästi 1968, 1972, 1981 ja 1999.
Ahman kintereillä
Ahman kintereillä on Antti Leinosen vuonna 2012 julkaisema ahma-aiheinen kirja, jolla Leinonen voitti 35. Vuoden luontokirja -palkinnon. Siinä on eri vuodenaikoina otettuja kuvia ahmoista ja jonkin verran linnuistakin ja merkittävä tekstisisältökin. Presidentti Tarja Halonen perusteli teoksen palkitsemista sillä, että teos on hyvä esimerkki faktatiedon ja loistavan luontokuvauksen yhdistämisestä ja kertoo luonnonystäville tyypillisestä puurtamisesta.
Kolera (ruoka)
Kolera () on Valais’n kantonissa, Sveitsissä suosittu ruokalaji, joka valmistetaan paistamalla perunoita, vihanneksia ja hedelmiä juuston kanssa torttua muistuttavaksi leivonnaiseksi.
Ruokalajin erikoinen nimi selittyy sen historialla. Kun seudulla riehui vuonna 1836 koleran aiheuttama epidemia, asukkaat joutuivat improvisoimaan uuden ruokalajin leivonnaisista ja mistä tahansa saatavilla olleesta ruoasta, koska normaali kaupankäynti oli keskeytynyt. Epidemian hellitettyä keittiömestarit jatkoivat reseptin käyttöä valmistaen paikallisista aineksista ruokaisaa torttua. Näin sai alkunsa alueella yhä edelleen suosittu ”kolera”-ruoka. Muualla Sveitsissä ruokalajia ei juuri tunneta.
Alun perin aineksina käytettiin omenoita, päärynöitä, perunoita, sipulia, purjoa, raclette-juustoa ja pekonia.
Knattspyrnudeild Keflavíkur
Knattspyrnudeild Keflavíkur (monesti Keflavík) on jalkapalloseura Reykjanesbærin kunnasta Länsi-Islannista. Se on osa urheiluseura Keflavík ÍF:ää. Se pelasi vuonna 2015 Islannin korkeimmalla sarjatasolla Úrvalsdeildissa, mutta putosi kauden päätteeksi sarjatasoa alemmas Islannin 1. divisioonaan. Islannin mestaruuden Keflavík on voittanut neljästi 1973, 1971, 1969 ja 1964. Islannin cupin seura on voittanut neljästi 2006, 2004, 1997 ja 1975.
Valur
Valur on urheiluseura Reykjavíkin kaupungista. Sillä on toimintaa koripallossa, käsipallossa ja jalkapallossa. Se on perustettu vuonna 1911.
Seuran miesten jalkapallojoukkue pelaa Islannin korkeimmalla sarjatasolla Úrvalsdeildissa. Se on historian toiseksi menestynein seura 20 mestaruudellaan. Islannin cupin seura on voittanut kymmenen kertaa.Seuran miesten jalkapallojoukkue pelaa Islannin korkeimmalla sarjatasolla Úrvalsdeildissa. Se on historian toiseksi menestynein seura kymmenellä mestaruudellaan. Islannin cupin se on voittanut 13 kertaa.
Ho-3
Ho-3 oli Japanin armeijan ilmavoimien käyttämä 20. mm:n konetykki toisen maailmansodan aikana. Aseen edeltäjä oli Ho-1, joka oli kehitetty puoliautomaattisesta, kertatulta ampuvasta Tyyppi 97- panssarintorjuntakivääristä.
Ho-1 tykkiä käytettiin Nakajima Ki-49 Donryu - pommittajassa käsikäyttöisenä. Ho-3 kehitettiin siitä suunnittelemalla aseeseen 50. patruunan
lipas. Ho- tykkien toimintaperiaate oli kaasutoiminen mäntä-lyhyt rekyyli yhdistelmä. Tykit suunnitteli Kawamura.
Kaliperi oli 20 x 125 mm. Patruuna periytyi panssarintorjuntakivääristä, joten ase oli voimakas lähtönopeuden ollessa 820 m/s. Tulinopeus oli toisaalta vaatimaton 400 ls/min. Tykki painoi 45 kg.
Ho-3:a käytettiin mm. Kawasaki Ki-45 - kaksimoottorisessa hävittäjässä.
Sito
Sito Oy on suomalainen suunnittelu- ja konsultointitoimisto infrastruktuuri-, liikenne-, maankäyttö- ja ympäristösuunnittelun sekä digitaalisten palveluiden aloilla. Sillä on Suomessa yli 400 työntekijää kymmenellä paikkakunnalla. Siton palvelut kattavat suunnittelun kaikki vaiheet ja osatehtävät sekä asiakasprosessien konsultoinnin ja tietopalvelut.
Vuonna 2014 yrityksellä oli 421 työntekijää. Sen liikevaihto oli 44,2 miljoonaa euroa.
HMS Montague (1779)
HMS Montagu oli Britannian Kuninkaallisen laivaston vuonna 1779 vesillelaskettu Alfred-luokan 74-tykkinen kolmannen luokan linjalaiva.
Alus tilattiin 16. heinäkuuta 1774 Chathamin telakalta. Sen köli laskettiin 30. tammikuuta 1775 ja alus laskettiin vesille 28. elokuuta 1779.
Alus osallistui 16. tammikuuta 1780 Cabo de São Vicenten taisteluun sekä 1794 Ushantin taisteluun.
Alus romutettiin 1818.
Emma-palkinnot 2016
Emma-palkinnot 2016 jaettiin Emma-gaalassa Espoo Metro Areenalla 11. maaliskuuta 2016.
Hiili (täsmennyssivu)
Hiili voi tarkoittaa seuraavia asioita:
Andrew Scott Waugh
Andrew Scott Waugh (3. helmikuuta 1810 – 21. helmikuuta 1878), sir, oli brittiläinen kenraalimajuri ja maanmittaaja, joka nykyisin tunnetaan miehenä, joka nimesi maailman korkeimman vuoren Mount Everestin edeltäjänsä sir George Everestin mukaan.
Andrew Waughin ensimmäinen vaimo Lady Waugh kuoli 22. helmikuuta 1866, 42-vuotiaana. Waughin toinen vaimo oli Cecilia Eliza Adelaide, joka kuoli 9. helmikuuta 1884.
P-Klooribentsotrikloridi
p-Klooribentsotrikloridi eli 4-klooribentsotrikloridi (CHCl) on tolueenin kloorattuihin johdannaisiin kuuluva orgaaninen yhdiste. Yhdistettä voidaan käyttää valmistettaessa muita orgaanisia kemikaaleja kuten väriaineita ja maatalouskemikaaleja. p-Klooribentsotrikloridi on o- ja m-klooribentsotrikloridien isomeeri.
p-Klooribentsotrikloridi on huoneenlämpötilassa pistävänhajuista väritöntä nestettä. Se hydrolysoituu veden vaikutuksesta p-klooribentsoehapoksi. Yhdiste liukenee moniin orgaanisiin liuottimiin kuten asetoniin, dietyylieetteriin ja aromaattisiin liuottimiin. Yhdiste on voimakkaasti syövyttävää.
p-Klooribentsotrikloridia voidaan valmistaa fotokemiallisella kloorauksella p-klooritolueenista. Reaktiossa muodostuu välituotteina p-klooribentsyylikloridia ja p-klooribentsaalikloridia. Toinen valmistustapa on p-tolueenisulfonyylikloridin tai di-p-toluyylisulfonin klooraus peroksidien katalysoimana.
p-Klooribentsotrikloridista valmistetaan muita yhdisteitä kuten p-klooribentsoehappoa sekä väriaineita ja väriaineiden ja herbisidien kuten trifluraliinin valmistuksessa tarvittavaa p-klooribentsotrifluoridia.
The View
The View voi tarkoittaa ainakin seuraavia asioita:
Gla
Gla () eli "Glas" (Γλας) oli mykeneläisaikainen linnoitus ja asutuspaikka Boiotiassa Kreikassa. Sen arkeologinen kohde sijaitsee Orchomenóksen kunnassa lähellä nykyistä Kástron (”Linna”) kylää. Paikan nimi on nykyaikainen. Sen pronssikautista nimeä ei tunneta.
Gla rakennettiin LH IIIA2 -kaudella 1300-luvun eaa. loppupuolella. Se oli todennäköisesti Theban ja Orkhomenoksen kaupunkien perustama ja niiden alaisuudessa. Se sijaitsi Orkhomenoksen minyalaisten linnoituksen rakentamisaikaan osittain kuivattaman Kopaisjärven (Kopaḯda) koillisrannalla. Se toimi alueen hallinnollisena ja maanviljelyyn liittyneen varastoinnin keskuksena. Linnoituksen tehtävänä on todennäköisesti ollut järven kuivatuksen seurauksena maanviljelyn käyttöön muutetun tasangon ja sen kanavien hoitaminen.
Gla tuhoutui Theban ja Orkhomenoksen tavoin tulipalossa LH IIIB2 -kaudella eli noin 1220–1200 eaa., todennäköisesti vihollisten hyökkäyksen seurauksena. Hyökkäyksen seurauksena paikka raunioitui ja autioitui, sillä sitä ei muiden keskusten tavoin asutettu uudestaan edes pienemmässä mittakaavassa.
Alueen arkeologiset kaivaukset on suoritettu vuonna 1893 André de Ridderin johdolla, vuosina 1955–1961 Ioánnis Threpsiádiksen johdolla sekä vuosina 1981–1983 ja 1990–1991 Spýros Iakovídiksen johdolla.
Glan linnoitus oli rakennettu saareketta muistuttavalle kukkulalle, joka sijaitsee noin 20–40 metriä muuta tasankoa korkeammalla. Linnoituksen pinta-ala on noin 20 hehtaaria. Näin se on ollut noin kymmenen kertaa suurempi kuin Tiryns ja noin seitsemän kertaa suurempi kuin Mykene. Koko kukkula on ollut ympäröity noin 2,8 kilometriä pitkällä ja enimmillään noin 5 metriä korkealla ja 5,50–5,80 metriä paksulla muurilla. Muurissa on neljä porttia, joiden yhteydessä on ollut torneja. Linnoituksessa on ollut palatsi, jossa on ollut poikkeuksellinen megaronin kaltainen "melathron"-huone sekä muun muassa varastorakennuksia. Muureista on säilynyt laajoja osia.
Orchomenós
Orchomenós () voi viitata seuraaviin paikkoihin Kreikassa:
Jørgen Frantzen
Jørgen Nagel Frantzen (s. 9. toukokuuta 1935 Holbæk) on tanskalainen kilpauransa päättänyt soutaja ja olympiamitalisti.
Frantzen voitti Svend Petersenin ja Poul Svendsenin kanssa olympiapronssia miesten perämiehellisessä kaksikossa Helsingissä 1952.
Carol Grace
Carol Grace Marcus (1924–2003) oli yhdysvaltalainen näyttelijä ja kirjailija. Hän esiintyi elokuvissa "Gangster Story" (1959) ja "Mikey and Nicky" (1976) sekä yhdessä "Alfred Hitchcock esittää" -televisiosarjan jaksossa.
Carol Grace oli naimisissa kolmesti, kahdesti kirjailija William Saroyanin kanssa (liitosta kaksi lasta) ja kerran näyttelijä Walter Matthaun kanssa (yksi lapsi).
Carol Gracen lähipiiriin kuului muun muassa kirjailija Truman Capote, jonka tiedetään kertoneen Aamiainen Tiffanylla -kirjan hahmon Holly Golightlyn perustuneen Carol Graceen.
Carol Grace syntyi ja kuoli Manhattanilla, New Yorkissa. Kuolinsyy oli aivojen valtimonpullistuma.
Poul Svendsen
Poul Verner Svendsen (s. 21. huhtikuuta 1927 Kööpenhamina) on tanskalainen kilpauransa päättänyt soutaja ja olympiamitalisti.
Svendsen voitti Svend Petersenin ja Jørgen Frantzenin kanssa olympiapronssia miesten perämiehellisessä kaksikossa Helsingissä 1952.
Inkere (Jaaman piiri)
Inkere () on entinen kylä Leningradin alueen Jaaman piirin Niisnovan kunnassa Venäjällä. Se sijaitsi Länsi-Inkerin ylängön pohjoisreunalla noin kuusi kilometriä Niisnovasta koilliseen.
Peter von Köppenin mukaan vuonna 1848 Inkeressä asui 49 inkerikkoa, jotka kuuluivat Kaprion ortodoksiseen seurakuntaan. Kylän nimtys perustui sen asukkaiden kansallisuuteen. Paikalliset talonpojat olivat 1860-luvulle saakka tilanomistajan maaorjia. Myöhemmin he kuuluivat Someron volostin Nakkovan kyläkuntaan. Vuonna 1899 kylässä oli 39 asukasta, joista 25 oli ”suomalaisia” ja 14 venäläisiä. He kaikki olivat ortodokseja.
Venäjän vallankumouksen jälkeen Inkere kuului Kattilan ja myöhemmin Jaaman piirin Vassakaran kyläneuvostoon. Kylä tuhoutui toisen maailmansodan aikana.
Svend Petersen
Svend Ove Petersen (sukunimi myös muodossa Pedersen, 31. lokakuuta 1920 Frederiksværk – 3. elokuuta 2009) oli tanskalainen soutaja ja olympiamitalisti.
Petersen voitti Poul Svendsenin ja Jørgen Frantzenin kanssa olympiapronssia miesten perämiehellisessä kaksikossa Helsingissä 1952.
Eeva-Maija Tammekann
Eeva-Maija Tammekann (9. toukokuuta 1930 Tartto, Viro – 12. lokakuuta 2016 Helsinki) oli suomalainen kirjastonhoitaja ja filosofian lisensiaatti. Hän toimi Jyväskylän yliopiston kirjaston ylikirjastonhoitajana 1970–1979 ja Eduskunnan kirjaston ylikirjastonhoitajana 1980–1993. Eduskunta myönsi hänelle professorin arvonimen vuonna 1992.
Tammekannin isä oli virolaissyntyinen maantieteilijä August Tammekann. Tammekannin lapsuuden kokemuksiin kuului Neuvostoliiton tankkien vyöryminen hänen kotinsa Villa Tammekannin ohi. Perhe pakeni Virosta aluksi Suomeen, sitten Sveitsiin ja Ruotsiin. Nuoruusvuosinaan Tammenkann opiskeli Belgiassa ja Ranskassa. Korkeakouluopinnot antoivat hänelle klassisen sivistyksen, johon sisältyi ranskan, latinan, estetiikan ja kirjallisuuden opintoja. Hän oli Tampereen yliopistossa kirjastoalan ensimmäinen professori.
Tammenkann oli kirjastotoiminnan uudistaja. Hänen syvä mielenkiintonsa kehitystyöhön, koulutukseen ja sivistykseen teki hänestä sitkeän kirjastojen kehittäjän ja puolustajan. Jyväskylän yliopiston kirjasto sai 1970-luvulla hänen johtamanaan kirjastorakennuksen, johon yhdistyi uudenlainen kirjaston palveluorganisaatio ja uusi arkkitehtuuri. Eduskunnan kirjaston johtajana Tammekann vahvisti tietotekniikan käyttöä kirjastossa. Elektroninen Eki-kokoelmaluettelo tuli käyttöön vuonna 1988. Kirjastojärjestelmän ja Selma-kokoelmatietokannan käyttöönotto vuonna 1992 muutti kirjastosalin kalustuksen: kortistolaatikoiden tilalle tulivat näyttöpäätteet. Muita kauaskantoisia Tammekannin käynnistämiä asioita olivat lakien eduskuntakäsittelyrekisterin valmistuminen vuonna 1990 ja veteraanikansanedustajien muistitietoprojektin aloitus.
Hiihdon Suomen-mestaruuskilpailut 2016
Hiihdon Suomen-mestaruuskilpailut 2016 järjestettiin Imatralla 29.–31. tammikuuta, Taivalkoskella 1.–3. huhtikuuta ja Rukalla 10. huhtikuuta.
Imatra, 29. tammikuuta
Taivalkoski, 2. huhtikuuta
Imatra, 30. tammikuuta
Taivalkoski, 3. huhtikuuta
Ruka, 10. huhtikuuta
Taivalkoski, 1. huhtikuuta
Imatra, 31. tammikuuta
Imatra, 29. tammikuuta
Taivalkoski, 2. huhtikuuta
Imatra, 30. tammikuuta
Taivalkoski, 3. huhtikuuta
Ruka, 10. huhtikuuta
Taivalkoski, 1. huhtikuuta
Imatra, 31. tammikuuta
Laurentius Tammelin
Laurentius Tammelin tarkoittaa seuraavia:
Úrvalsdeild karla
Úrvalsdeild karla on Islannin koripallon miesten pääsarja. Sarjaa on pelattu kaudesta 1951–1952 lähtien. Sarjan voittaja on koripallon Islannin mestari.Muita joukkueita: UMF Tindastóll, Breiðablik UBK
Peter Heise
Peter Heise (11. helmikuuta 1830 – 12. syyskuuta 1879) oli tanskalainen säveltäjä. Hänen ensimmäiset sävellyksensä olivat C. E. F. Weysen tapaista vanhempaa tanskalaista romantiikka. Myöhemmin tyyli muuttui Schubertin ja Schumannin vaikutuksesta melodiikaltaan intensiivisemmäksi ja säestyksen osuudelta yksilöllisemmäksi.
Heisen lauluista tunnetuimpia ovat 1850-luvulta olevat "Fire folkeviser" (Carl Ploug), "Syv Kærlighedssange" (Christian Winther) ja "Havfruens Sange" (Bernhard Severin Ingemann) sekä vuodelta 1879 oleva "Dyvekes Sange" (Holger Drachmann). Hänen oopperansa "Drot og marsk" (1878) on kuulunut ilmestymisestään saakka pysyvään ohjelmistoon Tanskassa.